Mukuru Wevatongi Vematare Edzimhosva Oshora Mabatiro eHurumende Nyaya Dzemumatare
Hurumende iri kutadzawo kuendesa vasungwa kumatare edzimhosva nezvikonzero zvekushaya mari yekutenga mafuta edzimotokari
Dare repamusoro reHigh Court ravhurwa neMuvhuro muHarare nemutungamiri wevatongi vematare epamusoro, Amai Rita Makarau. Vachitaura pakuvhurwa kwekutongwa kwenyaya dzemu High Court, Amai Makarau vati vematare vari kuomerwa nemabasa avo, sezvo vasiri kuwana rubatsiro rwakanyanya kubva kuhurumende. Vatiwo vakuru vehurumende havafanirwe kutamba nenyaya yekuoma kuri kuita zvinhu muhupenyu, sezvo izvi zviri kubatawo matongerwo enyaya dzemumatare. Amai Makarau vaburitsa pachena kuoma kwakaita zvinhu mubazi rezvemitemo munyika. Vakurudzira hurumende kuti itore matanho mukugadzirisa zvinhu zviri kunetsa, sezvo mune zvimwe zvose zviri kunetsa munyika, vanhu vachikwanisa kuenda kunyika dzakaita se South Africa, Australia, United States neku United Kingdom, kuti vanotenga zvavanenge vachida. Vatiwo mune zvemutemo vanhu vanotarisa kumatare edzimhosva emunyika, kuitira kuti zvinhu zvigadziriswe, kwete kubuda kunze kwenyika. Vatizve zvinhu hazvina kumira zvakanaka mumajeri emunyika, nokudaro vanhu vemuZimbabwe havafanirwe kuonekwa voita pfungwa dzokuti dai vaendeswa zvavo kunopikira kumajeri ekuPretoria kana kuCape Town, mushure mekunge vawanikwa vaine mhosva muZimbabwe. Vaenderera mberi vachiti zvakaoma kuti vematare vawane zvapupu zvakakwana, sezvo vanhu vari kupihwa madhora mashanu chete pazuva ekuti vape huchapupu mumatare edzimhosva. Amai Makarau vatiwo hurumende haina mari yekutengera vanhu vanenge vachipa huchapupu ava chikafu, izvo zviri kudzorera kumashure matongerwo enyaya. Muzvare Jessie Majome, gweta uye vari mutevedzeri wemunyori wezve mitemo muMDC inotungamirirwa naVaMorgan Tsvangirai vaudza Jonga kandemiiri weStudio 7 kuti havaoni hurumende ichigadzirisa zvinhu zvataurwa naAmai Makarau izvi sezvo isina mari yekuita izvi. Dzimwe nhau kubva kuStudio 7...